CELEX: 32021R1873
Language: ro
Date: 2021-10-20 00:00:00
Title: Regulamentul (UE) 2021/1873 al Parlamentului European și al Consiliului din 20 octombrie 2021 privind prelungirea duratei protecției comunitare a soiurilor de plante pentru soiurile speciei Asparagus officinalis L. și ale grupurilor de specii plante cu bulbi, plante lemnoase cu fructe mici și plante lemnoase ornamentale

26.10.2021   
               
               
                  RO
               
               
                  Jurnalul Oficial al Uniunii Europene
               
               
                  L 378/1
               
            
         REGULAMENTUL (UE) 2021/1873 AL PARLAMENTULUI EUROPEAN ȘI AL CONSILIULUI
         din 20 octombrie 2021
         privind prelungirea duratei protecției comunitare a soiurilor de plante pentru soiurile speciei Asparagus officinalis L. și ale grupurilor de specii plante cu bulbi, plante lemnoase cu fructe mici și plante lemnoase ornamentale
         PARLAMENTUL EUROPEAN ȘI CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 118 primul paragraf,
         având în vedere propunerea Comisiei Europene,
         după transmiterea proiectului de act legislativ către parlamentele naționale,
         având în vedere avizul Comitetului Economic și Social European (1),
         hotărând în conformitate cu procedura legislativă ordinară (2),
         întrucât:
         
                     (1)
                  
                  
                     Dificultățile tehnice în procesul de ameliorare, cauzate de fonduri genetice complexe sau de reproducerea lentă sau complicată din punct de vedere tehnic a speciei Asparagus officinalis L. și a grupurilor de specii plante cu bulbi, plante lemnoase cu fructe mici și plante lemnoase ornamentale, trebuie să fie abordate prin investiții în activitățile de cercetare și dezvoltare. Odată ce protecția soiurilor de plante este acordată pentru speciile și grupurile de specii menționate, este nevoie de mai mulți ani pentru a se multiplica plantele și pentru a se crea un stoc suficient de mare pentru a se genera un venit rezonabil. Prin urmare, perioada de timp în care titularul protecției soiurilor de plante poate genera venit bazându-se pe protecția respectivă este limitată. Pentru a încuraja investițiile în cercetare și dezvoltare pentru soiurile speciilor și grupurilor de specii respective, este necesar să se prelungească durata de protecție a soiurilor de plante și să se stimuleze activitățile de ameliorare cu scopul dezvoltării unor noi soiuri, care să răspundă nevoilor fermierilor și consumatorilor și să facă față impactului schimbărilor climatice. Pentru ca aceste investiții să fie profitabile, este necesar mai mult timp decât pentru majoritatea covârșitoare a celorlalte specii, cum ar fi culturile agricole, care au adesea o durată de viață mai scurtă și o gamă mai largă și mai variată de consumatori.
                  
               
                     (2)
                  
                  
                     Introducerea pe piață și intrarea pe piață a unui nou soi al speciei Asparagus officinalis L. și al grupurilor de specii plante cu bulbi, plante lemnoase cu fructe mici și plante lemnoase ornamentale necesită mai mult timp pentru ca noul soi să devină profitabil decât alte specii, deoarece experiența a arătat că valoarea comercială a unui astfel de nou soi nu poate fi dovedită decât pe termen lung. Din aceste motive, recuperarea echitabilă a investițiilor în cercetare și dezvoltare este posibilă numai într-o etapă relativ târzie a protecției speciilor și grupurilor de specii respective în comparație cu alte specii.
                  
               
                     (3)
                  
                  
                     Regulamentul (CE) nr. 2100/94 al Consiliului (3) instituie un sistem de protecție comunitară a soiurilor de plante ca formă unică și exclusivă de protecție comunitară a proprietății industriale a soiurilor de plante. În conformitate cu articolul 19 alineatul (1) din regulamentul menționat, protecția comunitară a soiurilor de plante durează până la sfârșitul celui de al 25-lea an calendaristic sau, în cazul soiurilor viticole și arboricole, până la sfârșitul celui de al 30-lea an calendaristic de după anul acordării protecției.
                  
               
                     (4)
                  
                  
                     Pentru a crea un mediu juridic propice obținerii unei remunerări echitabile, este oportun să se prelungească cu încă cinci ani durata protecției comunitare a soiurilor de plante pentru soiurile speciei Asparagus officinalis L. și ale grupurilor de specii plante cu bulbi, plante lemnoase cu fructe mici și plante lemnoase ornamentale. Prelungirea respectivă ar trebui să se aplice protecției acordate atât înaintea datei intrării în vigoare a prezentului regulament, cât și la data respectivă sau ulterior acesteia.
                  
               
                     (5)
                  
                  
                     Din motive de consecvență, o astfel de prelungire ar trebui să se aplice în ansamblu protecției comunitare a soiurilor de plante pentru soiurile speciei Asparagus officinalis L. și ale grupurilor de specii plante cu bulbi, plante lemnoase cu fructe mici și plante lemnoase ornamentale.
                  
               
                     (6)
                  
                  
                     Perioada de prelungire ar trebui să se reducă în cazul în care drepturile de proprietate la nivel național pentru soiurile respective s-au aplicat într-un stat membru înaintea acordării protecției comunitare a soiurilor de plante și, în consecință, amelioratorilor li s-ar fi permis deja să își valorifice soiurile,
                  
               ADOPTĂ PREZENTUL REGULAMENT:
         
            Articolul 1
            Prelungirea perioadei de protecție comunitară a soiurilor de plante
            
               (1)   Pentru soiurile speciei Asparagus officinalis L. și ale grupurilor de specii plante cu bulbi, plante lemnoase cu fructe mici și plante lemnoase ornamentale, durata protecției comunitare a soiurilor de plante, astfel cum este prevăzută la articolul 19 alineatul (1) din Regulamentul (CE) nr. 2100/94, se prelungește cu cinci ani.
            
            
               (2)   Alineatul (1) de la prezentul articol nu aduce atingere articolului 116 alineatul (4) a patra liniuță din Regulamentul (CE) nr. 2100/94.
            
         
         
            Articolul 2
            Reducerea prelungirii
            În cazul soiurilor pentru care unul sau mai multe titluri de protecție națională a soiurilor de plante au fost acordate înainte de acordarea protecției comunitare, dar cărora nu li se aplică dispozițiile articolului 116 alineatul (4) a patra liniuță din Regulamentul (CE) nr. 2100/94, prelungirea prevăzută la articolul 1 din prezentul regulament se reduce cu perioada cea mai lungă, exprimată în ani calendaristici compleți, pe parcursul căreia titlul sau titlurile de protecție națională a soiurilor de plante au avut efect într-un stat membru cu privire la același soi, înaintea acordării protecției comunitare pentru soiul respectiv de plantă.
         
         
            Articolul 3
            Intrarea în vigoare
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Strasbourg, 20 octombrie 2021.
            
               
                  Pentru Parlamentul European
               
               
                  Președintele
               
               D. M. SASSOLI
            
            
               
                  Pentru Consiliu
               
               
                  Președintele
               
               A. LOGAR
            
         
         
            (1)  JO C 220, 9.6.2021, p. 86.
         
            (2)  Poziția Parlamentului European din 14 septembrie 2021 (nepublicată încă în Jurnalul Oficial) și Decizia Consiliului din 5 octombrie 2021.
         
            (3)  Regulamentul (CE) nr. 2100/94 al Consiliului din 27 iulie 1994 de instituire a unui sistem de protecție comunitară a soiurilor de plante (JO L 227, 1.9.1994, p. 1).